BRATISLAVA. Verejnosť a podnikatelia by mohli informácie z verejného sektora získať jednoduchšie aj na podnikateľské účely.
Vyplýva to z návrhu novely infozákona z dielne ministerstva spravodlivosti, ktorý v stredu poslanci parlamentu posunuli do druhého čítania.
Slovensko tým po minuloročnej výzve Európskej komisie preberá smernicu Európskeho parlamentu a Rady z roku 2003. Novela má vstúpiť do platnosti 1. decembra.
Napríklad meteorologické dáta, údaje o dopravnej situácii, finančné údaje i digitálne mapy by mohli jednoduchšie žiadať podnikateľské subjekty a jednotlivci na vytváranie nových služieb s novou pridanou hodnotou.
Budú môcť požiadať orgán verejného sektora o informácie na opakované použitie, ktorý o žiadosti rozhodne. Ten síce bude môcť vyrubiť za takéto sprístupnenie informácií príplatok, jeho výška však nesmie presiahnuť 10 percent jeho nákladov.
"Použitie príplatku je však účelne viazané, a to na skvalitňovanie prístupu k informáciám, najmä s prihliadnutím na digitalizáciu informácií, ktoré majú k dispozícii povinné osoby," uvádza sa v dôvodovej správe k novele zákona.
Problematika opakovaného použitia informácií sa pôvodne predkladala ako samostatný zákon, pričom medzirezortné pripomienkové konanie bolo ukončené v júni roku 2011, informuje dôvodová správa.
"Vzhľadom k vysokému počtu uplatnených pripomienok, ktoré mali vo veľkej miere protichodný obsah, bola opätovne vykonaná analýza, na základe ktorej sa ukázala integrácia do zákona o slobodnom prístupe k informáciám ako najvhodnejšie riešenie," uvádza sa v dokumente.
V predkladanom návrhu zákona sú podľa ministerstva spravodlivosti zohľadnené nielen požiadavky Európskej komisie, ale aj odôvodnené pripomienky, ktoré boli vznesené pri doterajších legislatívnych podobách problematiky opakovaného použitia informácií.